ดอลล์แข็งค่าฉุดราคาทองคำปิดลบ
สัญญาทองคำตลาดนิวยอร์กปิดลบเมื่อคืนนี้ (15 ธ.ค.) โดยได้รับแรงกดดันจากการแข็งค่าของสกุลเงินดอลลาร์สหรัฐ ขณะที่นักลงทุนจับตาดูการประชุมของธนาคารกลางสหรัฐ (เฟด) อย่างใกล้ชิด โดยมีการคาดการณ์ว่าเฟดจะปรับขึ้นอัตราดอกเบี้ยในการประชุมซึ่งจะเสร็จสิ้นในวันนี้ตามเวลาสหรัฐ
16 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.ลดลง 1.8 ดอลลาร์ หรือ 0.17% ปิด (15 ธ.ค.) ที่ระดับ 1,061.60 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 7.5 เซนต์ หรือ 0.55% ปิดที่ 13.77 ดอลลาร์/ออนซ์, สัญญาพลาตินัมส่งมอบเดือนม.ค.เพิ่มขึ้น 5.6 ดอลลาร์ หรือ 0.66% ปิดที่ 855.80 ดอลลาร์/ออนซ์ และสัญญาพัลลาเดียมส่งมอบเดือนมี.ค.พุ่งขึ้น 18.25 ดอลลาร์ หรือ 3.3% ปิดที่ 566.95 ดอลลาร์/ออนซ์
การแข็งค่าของสกุลเงินดอลลาร์ยังคงสร้างแรงกดดันให้กับตลาดทองคำ เพราะเมื่อดอลลาร์แข็งค่าจะส่งผลให้สัญญาทองคำซึ่งซื้อขายในรูปสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่น
ขณะที่นักลงทุนจับตาดูการประชุมเฟดซึ่งจะเสร็จสิ้นในวันนี้ตามเวลาสหรัฐ ขณะที่นักวิเคราะห์คาดการณ์ว่า เฟดจะปรับขึ้นอัตราดอกเบี้ยระยะสั้น (fed fund rates) เป็นครั้งแรกในรอบเกือบทศวรรษ สำหรับปัจจัยล่าสุดที่หนุนกระแสคาดการณ์เรื่องการปรับขึ้นอัตราดอกเบี้ยของเฟดนั้น มาจากรายงานที่ระบุว่า ดัชนีราคาผู้บริโภค (CPI) พื้นฐานของสหรัฐเดือนพ.ย. ปรับตัวขึ้น 0.2%